31982R1859
L 205/5
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1859/82 НА КОМИСИЯТА
от 12 юли 1982 година
относно избора на отчетни стопанства с цел определяне на доходите на земеделските стопанства
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент № 79/65/ЕИО на Съвета от 15 юни 1965 г. относно създаване на система за събиране на счетоводна информация за доходите и икономическата дейност на земеделските стопанства в Европейската икономическа общност (1), последно изменен и допълнен с Регламент (ЕИО) № 2143/81 на Съвета (2), и по-специално член 4, параграф 4, член 5, параграф 5 и член 6, параграф 2 от него,
като има предвид, че отчетните стопанства трябва да бъдат избрани по еднообразен начин във всеки район и като има предвид, че в този район трябва да се установят подробни правила за прилагане на съответните разпоредби на Регламент № 79/65/ЕИО;
като има предвид, че в духа на последните изменения и допълнения на Регламент № 79/65/ЕИО и придобития опит от 1965 г. досега, подробните правила за избор на отчетни стопанства следва да се ревизират изцяло; като има предвид, че, в съответствие с това, Регламент № 91/66/ЕИО на Комисията (3) трябва да се отмени и замести от нов регламент;
като има предвид, че стопанствата, които ще се изследват във връзка със системата за земеделска счетоводна информация, попадат в полето на наблюдение на структурните изследвания и преброяванията на земеделските стопанства от Общността или на национално равнище;
като има предвид, че наличните данни за съставяне на планове за избор за 1982 и следващите отчетни години, и различната ситуация в селското стопанство между отделните държавите-членки изискват въвеждането на прагове на икономически обем за тази година, които варират според държавите-членки, а в някои случаи даже и по райони;
като има предвид, че на базата на опита се установява, че функционирането на системата за информация е улеснено, ако броят на отчетните стопанства, избрани по райони, може да се движи в рамките на определени граници при условие че общият брой на стопанствата на държавите-членки е спазен;
като има предвид, че планът за избор на стопанствата трябва да съдържа минимален брой елементи, необходими за оценяване на валидността му за целите на системата за земеделска счетоводна информация;
като има предвид, че планът за избор на стопанствата трябва да се състави преди началото на съответната отчетна година, така че той да може да се одобри преди да бъде използван за избор на отчетните стопанства;
като има предвид, че докладът по изпълнението на плана за избор на отчетни стопанства трябва да обхваща различните аспекти на прилагането на този план с оглед по-специално да се идентифицират евентуални изменения, които могат да бъдат необходими за следващите отчетни години и като има предвид, че докладът също трябва да държи сметка за използването на някои данни от плана за целите на претеглянето на счетоводната информация;
като има предвид, че мерките, предвидени в настоящия регламент, са в съответствие с мнението на Общностния комитет по системата за земеделска счетоводна информация,
ПРИЕ НАСТОЯЩИЯ РЕГЛАМЕНТ:
Член 1
По смисъла на настоящия регламент „земеделско стопанство“ означава технико-икономическа единица, както е дефинирана в контекста на селскостопанските изследвания и преброявания на Общността.
Член 2
За отчетната година 1982 г. - период от 12 последователни месеца, започващ между 1 януари и 1 юли 1982 г. и за следващите отчетни години, прагът на икономическия обем, посочен в член 4 от Регламент № 79/65/ЕИО, е, както следва:
-
6 ЕСЕ в Белгия и Холандия,
-
4 ЕСЕ в Германия, Франция, Люксембург, Дания и Великобритания (не се включва Северна Ирландия),
-
2 ЕСЕ в Ирландия и Северна Ирландия,
-
1 ЕСЕ в Италия и Гърция.
Член 3
Броят на отчетните стопанства по райони е съгласно посочения в Приложение I.
Броят на отчетните стопанства, които ще се избират във всеки район, може да се отличава от показания в Приложение I с 20 % във всяка посока, при условие че това не е свързано с намаляване на общия брой на отчетните стопанства по страни.
Член 4
Планът за избор на отчетните стопанства трябва да гарантира представителността на отчетните стопанства като цяло.
Той включва:
а)
елементите, на които той се основава, а именно:
-
посочване на статистическите източници, на които се позовава,
-
процедурите за стратификация на полето на изследване в съответствие с Общностната типология на стопанствата, като се държи сметка, където е приложимо, за допълнителни национални критерии,
-
процедурите за определяне на процента за избор, избран за всеки слой,
-
процедурите за избор на отчетни стопанства,
-
процедурите за евентуалното осъвременяване на по-късен етап на плана за избор,
-
евентуалния период на валидност на плана за избор;
б)
разпределение на стопанствата в полето на изследване, класифицирани в съответствие с Общностната типология на стопанствата (съответстващи поне на основните типове) и броя на отчетните стопанства, които ще се избират във всеки от слоевете.
Член 5
Планът за избор се изпраща на Комисията не по-късно от два месеца преди началото на първата отчетна година, за която се отнася.
Изпращането на измененията към плана за избор на Комисията става по същите процедури и срокове, както тези за самия план.
Член 6
Докладът за изпълнението на плана за избор на отчетни стопанства включва:
1.
разпределение на избраните стопанства по категории стопанства;
2.
коментари по анализа на регистрирани несъответствия между плана за избор и избраните отчетни стопанства за насоките, които да се определят с цел подобряването на избора за следващата отчетна година и предпазните мерки, които да се вземат при претеглянето на счетоводните данни.
Докладът за изпълнението се представя съгласно схемата, посочена в Приложение II. Той се изпраща на Комисията в рамките на шест месеца от началото на отчетната година.
Член 7
Регламент 91/66/ЕИО се отменя.
Член 8
Настоящият регламент влиза в сила на първия ден след деня на публикуването му в Официален вестник на Европейските общности.
Той се прилага от началото на отчетна година 1982.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 12 юли 1982 година.